OKRÚHLY STÔL KRAJÍN STREDNEJ A VÝCHODNEJ EURÓPY

V dňoch 9.-11. októbra 2023 sme sa zúčastnili na okrúhlom stole krajín strednej a východnej Európy, ktorý v Prahe zorganizovala naša centrála ETUCE (Európsky odborársky výbor pre vzdelávanie). Odborový zväz školstva zastupovala podpredsedníčka Ingrid Gamčíková a vedúci Úradu zväzu Juraj Stodolovský.

Cieľom tohtoročného okrúhleho stola bolo diskutovať o tom, ako zlepšiť postavenie učiteľskej profesie v strednej a východnej Európe a navzájom si vymeniť know-how a osvedčené postupy z odborárskej práce. Stretnutie nasledovalo po vôbec prvom vydaní Európskeho týždňa učiteľov, ktorý zorganizovala ETUCE medzi 2. a 6. októbrom 2023 v rámci svojej kampane #MakeTeachingAttractive (Ako zatraktívniť učiteľské povolanie).

Prezident ETUCE Larry Flanagan spolu s Františkom Dobšíkom, predsedom ČMOS-PŠ, privítali kolegov z odborových zväzov školstva a otvorili stretnutie zdôraznením úlohy spolupráce krajín v rámci regiónu strednej a východnej Európy. Susan Flocken, riaditeľka ETUCE, sa vo svojom príhovore zamerala na najväčšie problémy zamestnancov školstva v strednej a východnej Európe, pričom poukázala najmä na potrebu posilniť sociálny dialóg, demokratickú kultúru na školách a práva odborov, ako aj zlepšiť pracovné podmienky v tomto sektore.

Medzi hlavnými rečníkmi vystúpil Rob Copeland, predseda stáleho výboru ETUCE pre vysokoškolské vzdelávanie a výskum (HERSC), ktorý načrtol úlohu bolonského procesu pri podpore zamestnancov pôsobiacich na vysokých školách a vo vede a výskume a predstavil pripravovanú výzvu adresovanú ministrom školstva pred ministerskou konferencie v roku 2024, ktorá sa má konať v Tirane. Zároveň pozval kolegov z okrúhleho stola, aby na požiadavky ETUCE upozornili aj svojich ministrov. Hugues Moussy, vedúci oddelenia Európskej nadácie pre odborné vzdelávanie (ETF), tiež zdôraznil, že v kontexte meniaceho sa sveta práce sú prispôsobivosť, predvídanie budúceho vývoja a špecializácia na mäkké zručnosti kľúčovými schopnosťami, ktoré musí školstvo zabezpečiť. Dotkol sa aj súčasných výziev na trhu práce vrátane starnutia populácie a migrácie.

Zúčastnené krajiny vyjadrili solidaritu s členskou organizáciou z Ukrajiny počas priameho online spojenia s prezidentom Odborového zväzu pracovníkov školstva a vedy Ukrajiny (TUESWU) Georgijom Trukanovom, ktorý vyjadril úprimnú vďaku celej odborárskej „rodine“ za podporu a finančnú pomoc a pripomenul pokračujúci negatívny vplyv ruskej invázie na oblasť vzdelávania. Kateryna Maliuta-Osaulova, medzinárodná tajomníčka TUESWU osobne pri okrúhlom stole informovala účastníkov o aktuálnej situácii, v ktorej sa nachádzajú žiaci, študenti a učitelia (útoky na školskú infraštruktúru, improvizované učebne, výpadky elektriny, únosy detí, atď). Susan Flocken tiež v mene účastníkov okrúhleho stola vyjadrila solidaritu s občanmi a zamestnancami školstva v Izraeli a Palestíne v súvislosti s prepuknutím konfliktu na blízkom východe, odsúdila akúkoľvek formu násilia a vyzvala na mier.

V rámci programu prezentovali zástupcovia ETUCE a zástupcovia zúčastnených krajín svoje skúsenosti s rôznymi odborárskymi témami ako napríklad:

* najväčší štrajk učiteľov v histórii Rumunska
* boj za zachovanie odborárskych práv v totalitnom režime v Turecku
* znižovanie úrovne vzdelávania a zhoršovaniu pracovných podmienok zamestnancov školstva v Maďarsku
* fyzické a psychické obťažovanie na pracovisku ako aj násilie zo strany študentov a rodičov
* boj proti predsudkom a diskriminácii (Albánsko)
* integrácia žiakov s špeciálnymi výchovno-vzdelávacími potrebami (ČR)
* obnova členskej základne a práca s mladými členmi (Poľsko)
* podpora výučby k environmentálnej udržateľnosti na školách (Srbsko a Čierna Hora)
* možnosti a výzvy využívania umelej inteligencie vo vyučovaní